Përmirësimi i bujqësisë në vendet në zhvillim
Me rritjen e popullsisë globale, sfidat për ushqimet dhe çmimin e tyre bëhen më të vështira
Kreu i ri i një organizate të rëndësishme studimesh thotë se çelësi i sigurisë ushqimore është që bujqësia të bëhet më efiçente, jo të punohet një hapësirë më e madhe toke. Vështirësitë për bujqësinë po shtohen ndërsa popullsia globale po rritet dhe ekonomitë në zhvillim kërkojnë më shumë lloje ushqimesh. Frank Rijsberman është presidenti i Grupit Konsultativ për Studime Ndërkombëtare Bujqësore. Popullsia e botës pritet të arrijë në 9 miliardë në vitin 2050, një rritje prej 2 miliardësh nga niveli aktual. Por për të ushqyer aq shumë njerëz, a është thjesht çështja e mbjelljes së më shumë bimëve në sipërfaqe më të gjerë toke? Zoti Rijsberman thotë se kyçi tani është të studiohet sesi të merren më shumë të korra nga toka ekzistuese bujqësore. Ky është një nga synimet kryesore të organizatës së tij. Disa nga programet kryesore të studimit të organizatës përfshijnë përmirësimin e varieteteve të misrit, grurit, orizit, patateve, si edhe peshqve dhe kafshëve. Një synim i dytë është që përfundimet kërkimore më të reja të shkojnë në duart e fermerëve sa më shpejt të jetë e mundur. Bëhet fjalë për informacion për të përdorur sa më mire tregjet dhe për të pakësuar humbjet pas të korrave. Një tjetër rrugë është gjetja e rrugëve për përballimin e sfidave për çështje si ndryshimi i klimës, ushqimet dhe gjinia, pasi gratë përbëjnë gjysmën ose më shumë se gjysmën e forces punëtore të prodhimit bujqësor në gjithë botën. Rijsberman thotë se rritja e fundit e çmimeve të ushqimeve mund të mos prekë shumë konsumatorët e vendeve të zhvilluara por mund të ketë një efekt dërrmues tek vendet në zhvillim. Grupi i Studimeve Bujqësore po bëhet gati për konferencën e Rios për Zhvillimin e Qendrueshëm që fillon më 20 qershor në Rio de Janeiro. Takimi shënon 20 vjetorin e Takimit të Parë të Tokës. Risjberman thotë se në takimin e parë, bujqësia dhe mjedisi ishin dy forca të kundërta. Por tani ai i përshkruan si “shokë të ngushtë”. Në takimin e fundit të nivelit të lartë të Grupit të Tetëshes, Presidenti Obama shpalli aleancën e re për Sigurinë e Ushqimit. Kjo aleancë parashikon për më shumë investim dhe angazhim të sektorit privat. Rijsberman thotë se që Afrika të arrijë objektivat e sigurisë ushqimore, investimi në bujqësi duhet të rritet me 21 miliardë dollarë në vit. Pjesa më e madhe e kësaj shume duhet të vijë nga sektori privat.